<classify> WAZIRI Mkuu, Kassim Majaliwa amewaagiza wakuu wa mikoa nchini, wahakikishe wanasimamia ipasavyo ujenzi wa vyumba vya madarasa vikamilike kwa wakati ili wanafunzi wote waliochaguliwa kujiunga na kidato cha kwanza mwaka 2020 waanze masomo kwa pamoja.Amesema lengo la serikali ni kuhakikisha wanafunzi wote wanaanza kusoma kwa pamoja, kwa sababu wakipishana muda wa kuanza masomo, baadhi yao wanashindwa kufanya vizuri, jambo ambalo si sahihi.Kwa mujibu wa taarifa ya Ofisi ya Waziri Mkuu kwa vyombo vya habari, Waziri Mkuu alitoa agizo hilo jana wakati akitoa Taarifa ya Utekelezaji wa Ilani ya Uchaguzi ya Chama Cha Mapinduzi CCM ya 20152020 kwenye Mkutano wa Halmashauri Kuu ya CCM Wilaya ya Ruangwa.Jumla ya watahiniwa 933,369 sawa na asilimia 98.55 ya waliosajiliwa, walifanya mtihani wa kumaliza elimu ya msingi mwaka huu na kati yao watahiniwa 759,737 wamefaulu ambao ni sawa na asilimia 81.50.Kati yao wasichana ni 395,738 ambao ni sawa na asilimia 80.87 na wavulana ni 363,999 sawa na asilimia 82.20. Mwaka jana watahiniwa waliofaulu walikuwa asilimia 77.72, hivyo kuna ongezeko la ufaulu kwa asilimia 3.78. Wakuu wa mikoa hakikisheni vyumba vya madarasa vinakamilika ili wanafunzi wote waliofaulu waanze masomo kwa pamoja.Kitendo cha wanafunzi kupishana kuanza masomo kinawafanya waliochelewa kutofanya vizuri katika mitihani yao, alisema Waziri Mkuu. Kadhalika, aliwasisitiza viongozi hao, wahakikishe wanasimamia vizuri elimu kwa watoto wa kike na kuwachukulia hatua watu wote, watakaobainika kuwakatisha masomo iwe kwa kuwaoa, kuwaozoesha au kuwapa ujauzito.Alisema serikali imeweka sheria kali ya kumlinda mtoto wa kike, lengo ni kumuwezesha amalize masomo yake ili ajikwamue kiuchumi na aondokane na utegemezi, hivyo ni marufuku kuwakatisha masomo.Watoto wa kike wanatakiwa kuheshimiwa katika jamii na serikali itatoa adhabu kali ya kifungo cha miaka 30 jela kwa mtu atakayekatisha elimu ya mtoto wa kike iwe kwa kumuoa au kumpa ujauzito, alisema.Alisema serikali inataka kuona idadi kubwa ya watoto wa kike, wanatimiza malengo yao kielimu, hivyo ni lazima wakaondolewa vishawishi kwa kuboresha mazingira yao ya kujifunzia ikiwamo kuongeza idadi ya mabweni.Wakati huo huo, Waziri Mkuu ameishukuru Serikali ya Awamu ya Tano inayoongozwa na Rais Dk John Magufuli kwa kutoa fedha nyingi kwa ajili ya utekelezaji wa miradi mbalimbali ya maendeleo nchini, ikiwamo wilaya ya Ruangwa ambayo imepewa Sh bilioni 38 kwa ajili ya utekelezaji wa miradi ya kimkakati.Alitumia fursa hiyo kuupongeza uongozi wa Halmashauri ya Wilaya ya Ruangwa, kwa kubuni mradi wa kimkakati wa ujenzi wa ghala la kuhifadhia mazao na pembejeo, linalojengwa katika Kijiji cha Lipande kwa gharama ya Sh bilioni 5.45.Ghala hilo ambalo limeanza kutumika lina uwezo wa kuhifadhi tani 20,000, litaiwezesha halmashauri kujiongezea mapato ya ndani na kusaidia kupunguza utegemezi kutoka Serikali Kuu na wafadhili. Pia litapunguza gharama za usafirishaji wa korosho, walizokuwa wanatozwa wakulima wakati wa kusafirisha mazao.Alisema katika kipindi cha miaka minne ya Serikali ya Awamu ya Tano, miradi mingi ya kimkakati imetekelezwa nchini ambayo ni pamoja na ujenzi wa reli ya kisasa SGR, upanuzi wa bandari za Mtwara, Dar es Salaam na Tanga, uboreshwaji wa viwanja vya ndege, ununuzi wa rada na ununuzi wa ndege mpya.Alisema Serikali ya Awamu ya Tano tangu ilipoingia madarakani mwaka 2015, kipaumbele chake kilikuwa ni kukuza kiwango cha uchumi kutoka cha chini kwenda cha kati ifikapo mwaka 2025 kupitia sekta ya viwanda.  <topic>: kitaifa 